Was dit Kingspark se swakste Superwedstryd? - Maroela Media
Was dit Kingspark se swakste Superwedstryd?
As daar al 'n swakker Superwedstryd op Kingspark gespeel is as Saterdagaand toe die Sharks en Rebels met 9-elk gelykop gespeel het, moet dit in 2004 gewees het toe die Reds met 6-5 teen die Sharks gewen het.
Die wedstryd Saterdagaand het 'n mens laat wens jy kan eerder weer na die vrotsige stryd tussen die Bulls en die Cheetahs kyk, wat dit voorafgegaan het. Of na die Bulls se neerlaag teen die Sunwolves, wat darem ordentlike aanvallende rugby gespeel het.
Daar is Saterdagaand twee spelers, een aan elke kant, met 'n rooikaart van die veld gestuur. Die Rebels het 18 strafskoppe afgestaan waaruit die Sharks nie kon munt slaan nie.
Daar was ook drie geelkaarte aan die Rebels se kant, die twee deur hulle skrumskakel en kaptein Nic Stirzaker wat beteken hy is met die tweede met 'n rooikaart afgestuur. Albei sy geelkaarte was vir die bal afklap.
Die Sharks het die 18 strafskoppe gekry wat die Rebels afgestaan het, 60 losskrums gewen, ook 22 lynstane waarvan vier op die Rebels se ingooi was, en het nie minder nie as tien losgemale hulle besit gemaak – en nie 'n enkele drie gedruk nie.
Hulle agterlyn is ontwrig deur Kobus van Wyk wat voor die wedstryd onttrek is. Toe het André Esterhuizen in die 18e minuut 'n rooikaart gekry na hy 'n teenstander opgetel, deur die horisontale lyn opgetel en op sy kop en nek laat val het. Maar reeds toe was dit maar eina rugby.
Cobus Reinach het op skrumskakel om een of ander rede met sy sewe voorspelers volhard en selde die bal na Curwin Bosch laat loop. Hý kon dus nie dikteer nie. Die paar keer wat Bosch wel die bal gekry het, meestal in algemene spel, het dit gelyk of hy iets sou kon regkry.
Toe Michael Claassen in die laaste kwart vir Reinach vervang het, was daar skielik effens vonk in die KwaZulu-Natallers se spel.